  Руслан Нуриахметов Анжелика Тихонова корреспондент Удмуртиын «Кышкыттэм ӟечлыко сюресъёс» йӧскалык ӵектос улсын лэсьтоно сюресъёсын лыдметэ воштӥськонъёс пыртӥзы. Со сярысь йӧскалык ӵектослэн улосвыл офисэзлэн пресс-службаез ивортӥз. Улосвыл сюресъёсъя лыдметэ Костино – Камбарка сюресэз выльдон ужъёсты пыртӥзы. Оглом 12,8 иськем кыстӥськись сюресэз кык ар ӵоже лэсьтыны чаклало. Валтӥсь ужъёсты 2022-тӥ арын быдэстозы. Озьы ик лыдметэ Якшур-Бӧдья – Красногорск сюресэз выльдонэз ватсазы. Солэн кузьдалаез 9,746 иськем. Ужъёсты озьы ик кык ар ӵоже быдэстыны ӧдъяло. Нош Ижкар – Ува сюресысь одӥг люкетсэ, Дэри ёросысь Ижкар – Люк сюресэз, Вотка ёросысь Сарапул – Вотка сюреслэсь люкетсэ но Якшур-Бӧдья ёросысь Якшур-Бӧдья – Шаркан сюреслэсь люкетсэ лыдметысь куштӥзы. Соосты 2022-тӥ арын ик тупатъялозы, но мукет улосвыл программаос улсын. Озьы, 2022-тӥ арын йӧскалык ӵектос улсын Удмуртиын оглом 130,898 иськем кыстӥськись 115 сюрес объектъёсты лэсьтозы. Тодэ вайытом, туэ нырысьсэ «Кышкыттэм ӟечлыко сюресъёс» улсын вить выжъёсты тупатъялозы. Азьвыл туэ йӧскалык ӵектос улсын 170 иськемлэсь трос сюресъёсты лэсьтозы шуыса веразы вал. Тегъёс: сюресъёс йӧскалыкӵектосъёс Удмуртия Ижкар  